CELEX: 32014R0500
Language: hr
Date: 2014-03-11 00:00:00
Title: Delegirana uredba Komisije (EU) br. 500/2014 оd 11. ožujka 2014. o dopuni Uredbe (EU) br. 1308/2013 Europskog parlamenta i Vijeća izmjenom Uredbe Komisije (EZ) br. 288/2009 u pogledu dodjele potpore za popratne mjere u okviru Programa distribucije voća u školama

16.5.2014   
            
            
               HR
            
            
               Službeni list Europske unije
            
            
               L 145/12
            
         DELEGIRANA UREDBA KOMISIJE (EU) br. 500/2014
   оd 11. ožujka 2014.
   o dopuni Uredbe (EU) br. 1308/2013 Europskog parlamenta i Vijeća izmjenom Uredbe Komisije (EZ) br. 288/2009 u pogledu dodjele potpore za popratne mjere u okviru Programa distribucije voća u školama
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 24. stavak 1. točku (c) i članak 24. stavak 2. točku (b),
   budući da:
   
               (1)
            
            
               Uredba Vijeća (EZ) br. 1234/2007 (2) stavlja se izvan snage i zamjenjuje Uredbom (EU) br. 1308/2013 od 1. siječnja 2014.
            
         
               (2)
            
            
               Člankom 23. stavkom 1. točkom (b) Uredbe (EU) br. 1308/2013 određeno je da potpora Unije u okviru Programa distribucije voća u školama može pokrivati i popratne mjere koje su potrebne kako bi program bio učinkovit. Zbog toga je potrebno definirati te mjere u pogledu ciljeva i troškova koji su povezani s njima te odrediti koji su od tih troškova prihvatljivi za potporu Unije.
            
         
               (3)
            
            
               Uredbom Komisije (EZ) br. 288/2009 (3) određena su pravila za primjenu Programa distribucije voća u školama, a posebno obveza država članica da u svojim strategijama opišu popratne mjere koje namjeravaju provesti kako bi osigurale učinkovitu provedbu programa. Njome su određena i pravila o troškovima koji su prihvatljivi za potporu Unije. Stoga je primjereno izmijeniti Uredbu (EZ) br. 288/2009 kako bi se uključila pravila koja se tiču popratnih mjera kako su navedene u članku 23. stavku 1. točki (b) Uredbe (EU) br. 1308/2013.
            
         
               (4)
            
            
               Člankom 4. stavkom 1. Uredbe (EU) br. 288/2009 određeno je da države članice koje pokreću Program za distribuciju voća u školama mogu podnijeti zahtjev za potporu Unije za jedno ili više razdoblja koja traju od 1. kolovoza do 31. srpnja. Kako bi se u obzir uzela periodičnost školske godine, nova pravila koja se tiču popratnih mjera trebala bi se početi primjenjivati od 1. kolovoza 2014.,
            
         DONIJELA JE OVU UREDBU:
   Članak 1.
   Izmjena Uredbe (EZ) br. 288/2009
   Uredba (EZ) br. 288/2009 mijenja se kako slijedi:
   
               1.
            
            
               U članku 3. stavak 4. zamjenjuje se sljedećim:
               „4.   Države članice u svojim strategijama navode popratne mjere iz članka 23. stavka 1. točke (b) Uredbe (EU) br. 1308/2013 Europskog parlamenta i Vijeća (4). Popratnim se mjerama podupire distribucija voća i povrća i izravno su povezane s ciljevima Programa distribucije voća u školama da se kratkoročno i dugoročno poveća konzumacija voća i povrća i potaknu zdrave prehrambene navike. Tim mjerama mogu biti obuhvaćeni i roditelji i nastavnici.
               
                  (4)  Uredba (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007. (SL L 347, 20.12.2013., str. 671.).”"
						
            
         
               2.
            
            
               Članak 5. mijenja se kako slijedi:
               
                           (a)
                        
                        
                           stavak 1. mijenja se kako slijedi:
                           
                                       i.
                                    
                                    
                                       u prvom podstavku točki (b) dodaje se sljedeća točka iv.:
                                       
                                                   „iv.
                                                
                                                
                                                   troškovi popratnih mjera iz članka 23. stavka 1. točke (b) Uredbe (EU) br. 1308/2013., a posebno:
                                                   
                                                               —
                                                            
                                                            
                                                               troškovi organizacije tečajeva kušanja, pokretanje i održavanje satova vrtlarstva, organizacija posjeta farmama te slične aktivnosti u cilju povezivanja djece s poljoprivredom,
                                                            
                                                         
                                                               —
                                                            
                                                            
                                                               troškovi za mjere provedene u cilju obrazovanja djece o poljoprivredi, zdravim prehrambenim navikama i pitanjima zaštite okoliša povezanima s proizvodnjom, distribucijom i konzumacijom proizvoda od voća i povrća,
                                                            
                                                         
                                                               —
                                                            
                                                            
                                                               troškovi za mjere koje se provode kao podrška distribuciji proizvoda i koje su u skladu s ciljevima Programa distribucije voća u školama.”;
                                                            
                                                         
                                             
                                 
                                       ii.
                                    
                                    
                                       četvrti podstavak zamjenjuje se sljedećim:
                                       „Troškovi informiranja i popratnih mjera iz prvog podstavka točke (b) podtočaka iii., odnosno iv., ne smiju se financirati iz drugih programa potpore Zajednice.”;
                                    
                                 
                     
                           (b)
                        
                        
                           u stavku 2. dodaje se sljedeći podstavak:
                           „Ukupni iznos sredstava Unije kojima se financiraju troškovi iz stavka 1. prvog podstavka točke (b) podtočke iv. ne smije iznositi više od 15 % godišnjeg iznosa potpore Unije dodijeljenog dotičnim državama članicama u skladu s konačnom raspodjelom potpore iz članka 4. stavka 4.”
                        
                     
         Članak 2.
   Stupanje na snagu i primjena
   Ova Uredba stupa na snagu sedmog dana od dana objave u Službenom listu Europske unije.
   Primjenjuje se od 1. kolovoza 2014.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 11. ožujka 2014.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 347, 20.12.2013., str. 671.
   
   
      (2)  Uredba Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (SL L 299, 16.11.2007., str. 1.).
   
      (3)  Uredba Komisije (EZ) br. 288/2009 od 7. travnja 2009. o utvrđivanju detaljnih pravila za primjenu Uredbe Vijeća (EZ) br. 1234/2007 u pogledu potpore Zajednice za dostavu voća i povrća, prerađevina voća i povrća i proizvoda od banana za djecu u obrazovnim ustanovama u okviru Programa distribucije voća u školama (SL L 94, 8.4.2009., str. 38.).